Document ID: /roh_data/filtered/fineweb-2-filterrobots_roh.jsonl.gz/30844

Dals furners e conditers enfin al Parc Ela e Grischun Vacanzas: Els tuts èn commembers da l’uniun Alpinavera. Uschia pon els vender lur products cun il label da l’uniun. Per pudair survegnir quel han furneras, mazlers u signunas da producir a maun e cun ingredienzas che derivan per 80% da la regiun, scriva l’organisaziun sin sia pagina en la rait.
Alpinavera
- è in’uniun interchantunala en GR, UR, GL e TI
- promova products alpins, regiunals e da muntogna
- ha certifitgà enfin uss 1’000 products
- fa quai dapi 10 onns
- vegn finanziada da commembers, Confederaziun e chantuns
Commembers da 4 chantuns svizzers
Actualmain èn la pli part dals commembers dal Grischun, numnadamain 11. Medemamain da la partida èn trais dal chantun Uri, l’uniun da purs dal chantun Glaruna e dal Tessin il chantun Tessin sco tal. La situaziun en il Tessin vegn a sa midar proximamain, di la manadra da gestiun dad Alpinavera, Jasmine Said Bucher. Er là haja tgi che fa products alpins badà tge ch’ina promoziun communabla da products possia effectuar.
La vitrina virtuala – il shop dad online
Cun quai che betg tut ils amaturs da products alpins rivan a Cuira tar il biro e magazin dad Alpinavera porscha l’organisaziun dapi 5 onns la pussibilità da cumprar products en la rait. Quai, uschia Jasmine Said Bucher, saja lur vitrina da products.
Tge che la clientella spetga da products regiunals ed alpins mussa la glista da hits da products vendids. La pli gronda svieuta fa Alpinavera cun products da charn elavurada. Auters hits èn chaschiel e miel d’avieuls. En prima lingia èn quai products che san vegnir empustads e mangiads senza far grondas lavurs en cuschina, numnadamain products cunvegnents.
In autra vitrina – ils martgàs sin ils pass
La gronda part da la lavur na cumpara dentant betg in vitrina: Las collavuraturas dad Alpinavera cusseglian, organiseschan, scoleschan e sustegnan differentas activitads per e cun lur commembers. Quai èn per exempel ils martgads sin ils pass o era eveniments singuls sco l’Agrischa e proximamain il Prättigauer Alpspektakel (06-10 enfin 09-10-2016 a Küblis e Seewis).